Die N2 – Is Dit Net Ek Of Is Als Tos? | Watkykjy
Die N2 uit Kaapstad uit is soos 'n parpodie van 'n snelweg. Dit begin goed, met 'n hele paar bane en verkeer wat redelik vloei. Selfs 'n paar vulstasies op pad, soos wat die gewoonte maar is op nasionale snelweë.
Maar alles kom tot 'n einde vlak voor Somerset-Wes, net so 40 kilo's buite die stad. Die snelweg krimp na twee bane en jy moet drasties spoed verander om by die verkeerslig te stop. Wat? Die verkeerslig? Maar… Dis dan 'n snelweg?
Jy beur moedig voort en 'n halfuur later is jy deur Somerset-Wes se verkeer en oor die pas. Voet in die hoek, of so dink jy. Kort voor lank is dit weer 60 kilometer 'n uur en dan 80 en dan weer 60. Dis klein dorpies en padwerke (alhoewel die pad altyd dieselfde lyk) en pote en spoedkameras en nog vreemde spoedbeperkings en nog kleiner dorpies en dan trek jy noodgedwonge by die Wimpy in Riviersonderend in want dis klaar tyd vir aandete en jy't nog 'n goeie 180 kilo's van dieselfde kak voor jou.